Klip deur venster van ambulans op N14 geslingerNooddienswerkers van ER24 het ’n pasiënt na ’n hospitaal vervoer toe ’n klip deur die ambulans se venster geslinger is. (Foto: ER24) Twee nooddienswerkers van ER24 het Donderdag ’n noue ontkoming gehad toe ’n groot klip deur die kantvenster van hul ambulans op die N14 in Krugersdorp geslinger is. Die betrokke nooddienswerkers het ’n pasiënt na ’n nabygeleë hospitaal vervoer nadat dié persoon in ’n motorongeluk betrokke was. Russel Meiring, woordvoerder vir ER24, sê een van die paramedikusse het bestuur toe hy ’n harde slag gehoor het. Hulle het ’n ent verder op ’n veilige plek stilgehou waar ’n tweede ambulans ontbied is om die pasiënt verder te vervoer. Niemand is tydens die voorval beseer nie. “’n Groot klip is by nadere ondersoek in die linkerkantste baan aangetref. Ooggetuies het glo gesien hoe twee mans dié klip na die ambulans gooi.” Meiring sê die polisie was ook op die toneel om verder ondersoek in te stel. Volgens hom kry nooddienswerkers opleiding oor hoe om mediese ondersteuning in vyandige omgewings te bied. Die ambulans het glo ook slaan-en-gryp-beskerming op sy vensters as verdere voorsorgmaatreël. “ER24 veroordeel alle aanvalle op nooddienswerkers en doen ’n beroep op die gemeenskap om sulke voorvalle aan te meld.”